Kommissionens beslutning om at indlede den formelle undersøgelsesprocedure vedrørende en foranstaltning som statsstøtte indeholder dels væsentlige elementer, som kan give medlemsstaten og den berørte virksomhed et tilstrækkeligt kendskab til den relevante undersøgelsesramme samt til det ræsonnement, der lå til grund for Kommissionens vurdering af, at de pågældende foranstaltninger kan udgøre en støtte, der er uforenelig med det indre marked, og give dem mulighed for at fremsætte deres bemærkninger under den formelle undersøgelsesprocedure, dels fuldstændige henvisninger om, at der findes en fordel, som den berørte virksomhed ikke ville være blevet indrømmet på normale markedsvilkår, eftersom Kommissionen i denne beslutning fastslår generelt, at en forpligtelse af statsmidler også kan bestå i, at den omhandlede medlemsstat, med henblik på at overvinde de finansielle vanskeligheder, som en virksomhed, som denne stat ejer 55% af, står over for, bebuder, at den vil forpligte sig, hvis dette tilsagn er uigenkaldeligt og indgiver markedet en bestemt forventning og tiltro, som afspejles i en værdistigning i den berørte virksomheds aktie og positive reaktioner hos ratingbureauerne, og at støtten kunne betragtes som tilkendt, inden der overhovedet var indgået aftale mellem denne virksomhed og en statslig og kommerciel virksomhed, der tilhører denne medlemsstat, med henblik på tilrådighedsstillelse af kreditbevillingen.

Kommissionen kan ikke være forpligtet til at meddele den berørte medlemsstat eller andre interesserede parter den retlige bedømmelse, den agter at anvende, inden den vedtager sin endelige beslutning, uanset hvor innovativ denne vurdering måtte være. Det fremgår i denne henseende ikke af nogen bestemmelser om statsstøtte eller af retspraksis, at Kommissionen er forpligtet til at høre modtageren af statsstøtte vedrørende dennes vurdering af den pågældende foranstaltning, eller at Kommissionen er forpligtet til at informere den berørte medlemsstat – og dermed støttemodtageren – om sin stilling, før den vedtager sin beslutning, når de berørte parter og medlemsstaten har haft mulighed for at tage stilling.

Anvendelsen af det markedsøkonomiske investorprincip kun på tilkendegivelserne fra en medlemsstats regering for at konkludere, at der foreligger en statsstøtte, der er uforenelig med det indre marked, er fejlagtig, hvilket gælder så meget desto mere, når Kommissionen ikke er i besiddelse af tilstrækkelige oplysninger til at tage stilling til, om disse tilkendegivelser i sig selv udgør statsstøtte. I denne henseende bemærkes, at selv om Kommissionen på fyldestgørende vis har godtgjort, at disse tilkendegivelser bl.a. har gjort det muligt at opretholde den berørte virksomheds rating i investeringsklassen og at genvinde finansmarkedernes tillid, har gjort det muligt, nemmere og billigere for denne virksomhed at få adgang til den nye kredit, der var nødvendig for, at selskabet kunne refinansiere sin kortfristede gæld, og i sidste ende har bidraget til at stabilisere selskabets meget skrøbelige finansielle situation, der på tidspunktet for disse tilkendegivelser var ved at blive betydeligt forværret, skal Kommissionen for at kunne fastslå forekomsten af statsstøtte føre bevis for en tilstrækkeligt direkte forbindelse mellem på den ene side den fordel, som støttemodtageren har fået, og på den anden side en formindskelse af statsbudgettet eller en tilstrækkeligt konkret økonomisk risiko for en belastning af dette budget.

Det er desuden ikke er tilstrækkeligt, at de offentlige myndigheders tilkendegivelser blot kan opfattes af markedet som udtryk for et bindende tilsagn fra myndighederne, til at konkludere, at disse tilsagn vil kunne få skadelige økonomiske eller juridiske konsekvenser. Anerkendelse af, at der foreligger støtte, skal rent faktisk baseres på objektive konstateringer og ikke alene på markedsaktørernes opfattelse. Sådanne tilkendegivelser kunne derfor ikke medføre, at den berørte medlemsstat påtager sig nogen form for juridisk forpligtelse, navnlig til at støtte den berørte virksomhed.

(jf. præmis 212, 214, 216, 218, 235, 245 og 246)